मगर दावों के भुगतान पर ही बात आकर फंस जाती है। मई 2018 तक उपलब्ध आंकड़ों (खरीफ 2017 और रबी 2017-18 के सभी आंकड़े उपलब्ध नहीं हैं) के आधार और चार राज्यों गुजरात, हिमाचल प्रदेश, कर्नाटक और उत्तर प्रदेश में किए गए सर्वे के आधार पर आईआईएम अहमदाबाद के कृषि प्रबंधन केंद्र ने अपनी रिपोर्ट तैयार की है। इसके अनुसार साल 2017-18 के दौरान कुल 23,206.18 करोड़ का प्रीमियम कंपनियों ने जमा कराया, ये साल 2016-17 के मुकाबले 16.6 फीसदी ज्यादा है, जबकि इसी अवधि के लिए कंपनियों ने बीमा दावों के एवज में 13,858 करोड़ रुपए का भुगतान किसानों को किया, जो प्रीमियम के अनुपात में 59.75 फीसदी है।